Krever svar om plagiatkontrollen
Bruken av studentoppgaver i plagiatkontroll uten samtykke vekker oppsikt. Nå krever lederen for utdanningskomiteen en opprydning. Studentoppgaver brukes uten samtykke i plagiatkontrollen, skrev VG på onsdag. Flere universitet og høyskoler laster opp oppgaver fra studentene, og gjenbruker dem i plagiatkontrollene uten tillatelse. Det skjer i systemet Ouriginal. Nyheten har fått flere til å reagere.  – Et minstekrav er at institusjonene faktisk innhenter samtykke fra studentene.  Det sier leder for Norsk studentorganisasjon (NSO) Oline Sæther til VG Hun mener utdanningsinstitusjonene må rydde opp. «Et pågående lovbrudd som må stanse med en gang» mener advokat Magnus Stray Vyrje. Har sendt skriftlig spørsmål Rødt krever svar fra Forskning- og høyere utdanningsminister Oddmund Løkensgard Hoel. Politiker Hege Bae Nyholt i partiet har nå sendt et skriftlig spørsmål for å få svar på hva han skal gjøre. Nyholt sitter som leder for utdannings- og forskningskomiteen på Stortinget. – Her må det ryddes opp. Det må bli tatt politisk ansvar, sier Nyholt til VG. Hun forventer at ministeren kommer på banen. – Dette begynner å bli parodisk, sier hun.  KD er kjent med situasjonen  VG har stilt Kunnskapsdepartementet (KD) og utdanningsministeren flere spørsmål. Departementet opplyser at de er kjent med situasjonen. I et uttalelse til VG skriver de at: «SIKT jobber med å vurdere hjemmel for bruk av studenters innleveringer i plagiatkontroll og vi avventer deres vurdering». Nyholt sikter til at studenter har blitt utestengt for å ha glemt sitattegn, og anklaget for fusk etter mindre feil ved innleveringer. – Nå viser det seg at programmet som avslører plagiat bygger på større mangler når det bruker studentenes oppgaver uten samtykke. – Studenter må være like for loven både når det gjelder beskyttelse av opphavsrett og standarder for fusk, sier Sæther i NSO. Studentlederen mener dette er nok et eksempel på at studenter blir vurdert etter andre standarder.  – Vi blir straffet hardere for fusk enn forskere, rettsprinsippet om at man skal få klager ferdig behandlet før straffen iverksettes gjelder ikke studenter som utestenges og institusjonene respekterer ikke at oppgavene vi lager er beskyttet av samme opphavsrett som andre i samfunnet. Det er frustrerende.
Studentoppgaver brukes uten tillatelse i plagiatkontroll ved flere universitet og høyskoler. Leder for Norsk studentorganisasjon (NSO), Oline Sæther, krever at utdanningsinstitusjonene rydder opp. Rødt- politiker Hege Bae Nyholt forventer at forskning- og høyere utdanningsminister Oddmund Løkensgard Hoel tar politisk ansvar. Kunnskapsdepartementet (KD) er kjent med situasjonen og avventer SIKTs vurdering av saken.